dh-unibe/image-text_koenigsfelden-charters-post-1500 huggingface dataset:
Wir der schùltheis unnd rath der statt Bern thùond khùnd unnd bekhennend offenlich mit disem brieff, das wir usz crafft unser statt loplichen fryheitten, damit die
vonn Römischenn keisern unndt königenn reichlichenn begabet ist, zùe rechtem fryen man-lehen hùngelihen habend und lyhendt
hiemit dem erbaren Rùodolff Hoffman ✳ zùo Oùw, im Rüszthal im Meyenberger Ampt Lùcerner gepiet, ✳ ein hoff daselbs zuͦ Oùw,
so vormals Hanns Hoffman, sein vatter selig, lehens weis inghebt und beseszen hatt, ✳ und erblichen inn kom̄en. ✳ unndt kompt diesz
lehenn vonn unnserem hùsz Hapspùrg har ✳ unndt ist namlich erstlich: die breiti vor dem hùsz unz an den oberen hag, alls sich
der ab setzt ✳ unnd hin ab ann denn alttenn hag, ✳ ein stùcki ab dem hùsz unnd dem hùsz oben herab untz an das, denn alls
die unnder march zeigend, ✳ ein mannwerch mattenn am steigli unnder Mergen Halden, ✳ ein halbe jùharten lyt am Fùrler,
anderthalbe jùharten hinder der oberen mùlli, ✳ ein halbe jùharten uff der halden, ✳ ein jùharten heiszt der Steltzacher matte,
ein halbe jùhartenn unnder der bùech stùden, ✳ ein jùharten im Margbach, ✳ ein jùhartenn am steigli ✳ vor der matten, ✳ ein grosze
jùharten an weingarten, ✳ ein jùharten zuͦr lachen, ✳ ein jùharten uff dem Ägelmosz, ✳ ein halb jùharten an der fahn stùden, ✳ zwo
jùharten stoszend an die fad, ✳ ein jùharten zùm langen sarboùm und anderthalbe jùharten unden im berg ob der Hoffmen. ✳ dise stùck
soll unnd mag er innhaben ✳ inn lehenzweis, mit aller gerechtigkeit unnd zùoghörd besitzen, nùtzen und nieszen, wie dan lehens brùch
unnd recht ist. ✳ darbei wir inn oùch schützen ✳ und wie sich gepürt schirmen wellend, ✳ dann er unns von disz lehens wegenn
gelobt unnd geschworenn hatt, ✳ getrüw und gehorsam ze sein ✳ unnd alles das zethùon, so ein lehen man seinem lehenherren schùldig unnd
pflichtig ist. alles inn crafft disz brieffs, der desz zùo urkhùnd mit unnser statt uff getrùckten secredt insigel verwahret
ist. geschehen uff den 1 ͣ septemb̄✳ disz thùszend sechshùndert unnd sibenden jars. ✳
Staatsarchiv
AARGAU
Konigsf. 972
lehennbrieff
Rùodolff Hoffman̄s vonn
Oùw im Meyenberger
Ampt
T ✳ 46 ✳
Königsfelden ✳
1607 ✳ 1 ✳ sept✳